b'\n_START_ARTICLE_\nBaltakaklis ragasnapis kranklys\n_START_SECTION_\nPaplitimas\n_START_PARAGRAPH_\nR\xc5\xab\xc5\xa1is paplitusi Afrikos \xc5\xbeemyno pietry\xc4\x8diuose\xc2\xa0\xe2\x80\x93 Ugandoje, pietvakari\xc5\xb3 Kenijoje, Kongo D.R. rytuose ir nuo \xc4\x8dia r\xc5\xab\xc5\xa1ies arealas nusidriek\xc4\x99s per Zambij\xc4\x85, Malav\xc4\xaf, Zimbabv\xc4\x99, \xc5\xa1. ir v. Mozambik\xc4\x85, Svazilend\xc4\x85\xc2\xa0\xe2\x80\x93 iki Lesoto bei PAR pietry\xc4\x8di\xc5\xb3, kur siekia Indijos ir Atlanto vandenyn\xc5\xb3 pakrantes.\n_START_SECTION_\nGyvenamas biotopas\n_START_PARAGRAPH_\nGyvena kalvotuose ir kalnuotuose regionuose, aptinkamas kaimuose ir ma\xc5\xbeuose miesteliuose, jeigu aplinkui yra kalvotas ar kalnuotas reljefas tinkamas tup\xc4\x97jimui ir lizdaviet\xc4\x97ms.\n_START_SECTION_\nElgsena\n_START_PARAGRAPH_\nMonogamai. Baltakakliai ragasnapiai krankliai da\xc5\xbeniausiai gyvena s\xc4\x97sliai, nors neperintys dalinai klajoja dideliais b\xc5\xabriais, kuriuose kartais b\xc5\xabna iki 800 \xc5\xa1i\xc5\xb3 pauk\xc5\xa1\xc4\x8di\xc5\xb3. Puikiai vaik\xc5\xa1to \xc5\xbeeme. Kaip ir kitos varnini\xc5\xb3 \xc5\xa1eimos r\xc5\xab\xc5\xa1ys, tarp kit\xc5\xb3 gyv\xc5\xabn\xc5\xb3 pasi\xc5\xbeymi vienu auk\xc5\xa1\xc4\x8diausiu intelekto koeficientu.\n_START_SECTION_\nVeisimasis\n_START_PARAGRAPH_\nLizdus suka klifuose, re\xc4\x8diau med\xc5\xbeiuose. Lizdas pagrinde susuktas i\xc5\xa1 \xc5\xa1ak\xc5\xb3, \xc4\xafv. pagaliuk\xc5\xb3 ir sutvirtintas vilna, plaukais, \xc5\xbeole. Gyvenantys Kenijoje kiau\xc5\xa1inius deda spalio ir gruod\xc5\xbeio m\xc4\x97nesiais, Ugandoje rugpj\xc5\xab\xc4\x8dio\xc2\xa0\xe2\x80\x93 spalio m\xc4\x97nesiais, Konge vasario m\xc4\x97n., Tanzanijoje spalio m\xc4\x97n., Malavyje rugs\xc4\x97jo\xc2\xa0\xe2\x80\x93 lapkri\xc4\x8dio m\xc4\x97nesiais, Zambijoje rugs\xc4\x97jo m\xc4\x97nes\xc4\xaf. D\xc4\x97tyje 1\xe2\x80\x937, da\xc5\xbeniausiai 3\xe2\x80\x935 kiau\xc5\xa1iniai. J\xc5\xb3 ilgis 46,0\xe2\x80\x9356,9\xc2\xa0mm, plotis 31,6\xe2\x80\x9335,0\xc2\xa0mm. Peri tik patel\xc4\x97 19\xe2\x80\x9326 dienas. I\xc5\xa1sirit\xc4\x99 jaunikliai per 7\xe2\x80\x9310 dien\xc5\xb3 pasiekia tre\xc4\x8ddal\xc4\xaf suaugusi\xc5\xb3j\xc5\xb3 svorio ir apauga pirmuoju plunksn\xc5\xb3 apdaru. Per 21\xe2\x80\x9328 jaunikliai pradeda skraidyti.\n_START_SECTION_\nMaitinimasis\n_START_PARAGRAPH_\nVisalesis, bet daugiausiai minta gyvulin\xc4\x97s kilm\xc4\x97s maistu\xc2\xa0\xe2\x80\x93 smulkesniais stuburiniais ir bestuburiais, \xc4\xafskaitant sk\xc4\x97riais, vabalais ir j\xc5\xb3 lervomis, kirm\xc4\x97l\xc4\x97mis, \xc5\xbemoni\xc5\xb3 i\xc5\xa1metamomis maisto atliekomis, smulkiais ropliais. Neatsisako \xc5\xa1alikel\xc4\x97se gulin\xc4\x8dios dv\xc4\x97selienos. Lesa ir augalin\xc4\xaf maist\xc4\x85\xc2\xa0\xe2\x80\x93 gr\xc5\xabdus, rie\xc5\xa1utus.\n_START_SECTION_\nArtimiausia r\xc5\xab\xc5\xa1is\n_START_PARAGRAPH_\nGeneti\xc5\xa1kai ir i\xc5\xa1vaizda baltakakliams ragasnapiams krankliams artimiausi yra baltapakau\xc5\xa1iai ragasnapiai krankliai (Corvus crassirostris) gyvenantys nedideliame \xc5\xa1.r. Afrikos plote ir i\xc5\xa1siskiriantys galvos vir\xc5\xa1\xc5\xabgalvyje ry\xc5\xa1kia balta d\xc4\x97me. Abi \xc5\xa1ias r\xc5\xab\xc5\xa1is pastaruoju metu linkstama i\xc5\xa1skirti \xc4\xaf atskir\xc4\x85 ragasnapi\xc5\xb3 krankli\xc5\xb3 (Corvultur) pogent\xc4\x99 arba gent\xc4\xaf.'